Împreună cu Ana Maria Brânză, Loredana Dinu și Simona Gherman, Măroiu a câștigat medalia de aur pe echipe la Campionatul Mondial din 2010 de la Paris, după ce au trecut de Germania. În anul următor, la Campionatul Mondial de la Catania, Măroiu a ajuns în semifinală, dar a pierdut la prioritate în dauna chinezoaicei Li Na și a rămas cu o medalie de bronz. La proba pe echipe România a izbutit să cucerească al doilea titlu mondial la rând, învingând China în finală.